Chinese broers vas oor ivoor, diamante, perlemoenArgieffoto ŉ 48-jarige broer van China en sy jonger broer is in hegtenis geneem nadat hulle ŉ beampte van die departement van binnelandse sake wou omkoop, het die direktoraat vir prioriteitsmisdaadondersoeke (Valke) gesê. “Die ouer broer het na bewering die beampte genader en hom R3 000 aangebied indien die beampte sy broer se paspoort sou nagaan, prosesseer en goedkeur,” het brig. Hangwani Mulaudzi, woordvoerder van die Valke, gesê. Die beampte het die Valke se ernstigekorrupsie-eenheid gekontak. “Die man is in hegtenis geneem toe hy die omkoopgeld aangebied het en die gevolglike ondersoek het die Valke na OR Tambo Internasionale Lughawe gelei waar die man se broer reeds op ŉ vliegtuig geklim het op pad na Hongkong,” het Mulaudzi bygevoeg. “Die vlug is vertraag en die Valke was net betyds om hom aan te keer. Die 36-jarige man het ŉ vervalste paspoort by hom gehad en terwyl sy bagasie deursoek is, het die Valke geslypte diamante, ivoor, 10 kg nat perlemoen, ŉ sak droë perlemoen, en ŉ sak Lenovate-salf wat slegs met ŉ dokter se voorskrif bekom kan word, gevind. Die waarde van die vonds beloop ongeveer R6 miljoen,” het Mulaudzi verduidelik. Die broers sal Maandag onderskeidelik in die landdroshof in Kempton Park en Pretoria verskyn op aanklag van omkopery, bedrog, onwettige besit van diamante, ivoor en perlemoen.